text: রোবট ব্যবহারের চিন্তা হাসপাতালে চিকিৎসক ও স্বাস্থ্যকর্মীদের সুরক্ষায় - TechJano
  দেশ ও জাতির ক্রান্তিলগ্নে নিরলসভাবে লড়ছেন চিকিৎসক ও স্বাস্থ্যকর্মীরা। মহামারি করোনাভাইরাসে মানুষকে বাঁচাতে গিয়ে তারা নিজেরাও সংক্রমিত হচ্ছেন। দেশে এ পর্যন্ত এক চিকিৎসকের মৃত্যুসহ আড়াই শতাধিক ডাক্তার-নার্স করোনা আক্রান্ত হয়েছেন। পরিস্থিতির গুরুত্ব বিবেচনায় দেশের হাসপাতালে চিকিৎসা ব্যবস্থাপনায় রোবট ব্যবহারের চিন্তা করা হচ্ছে। যেসব ক্ষেত্রে চিকিৎসক ও নার্সের রোগীর সংস্পর্শে না গেলেও চলে সেখানে রোবট ব্যবহার হতে পারে বলে মনে করছেন তথ্য-প্রযুক্তি বিশেষজ্ঞরা।
  দেশে বিভিন্ন বিশ্ববিদ্যালয়ের শিক্ষার্থীরা নানা দুর্যোগ মোকাবেলার রোবট বানিয়েছেন। রাজধানীর আসাদগেটের কাছে ফ্যামিলি ওয়ার্ল্ড কনভেনশন সেন্টারের দ্বিতীয় তলায় ২০১৭ সালের নভেম্বরে চালু হয়েছে দেশের প্রথম রোবট রেস্টুরেন্ট। এতে খাবার পরিবেশন করে দুটি রোবট। রোবট দুটি বানিয়েছে এইচ জেড এক্স ইলেকট্রনিক টেকনোলজি কম্পানি। এর প্রধান নির্বাহী কর্মকর্তা ম্যাক্স সোয়াজ জানিয়েছেন, দেশে রোবট ডিজিটালাইজেশনের জন্য যেকোনো সহযোগিতা করতে তারা সব সময় প্রস্তুত।